钦定古今图书集成/明伦汇编/家范典/第063卷 > 《祭亡弟故左羽林军兵曹参军文》孙逖
## 钦定古今图书集成/明伦汇编/家范典/第063卷 > 《祭亡弟故左羽林军兵曹参军文》孙逖

余年有五。尔实以生，四十馀载，而为兄弟。抚髫并育，
接衽相成。奈何弃予，长隔幽明。尔之德器，宽仁温厚，
天道何欺，不假尔寿。尔之缘饰，文学政事，天道何欺，
不假尔位。未至中秋，才过强仕，奄忽如斯，嗟何及矣。
予兼右职，尔位中司，两京为别，数稔于玆。顷虽一见，
倏已三时，会合尝少，悠悠我思。近有东讯，驾言西上，
顾日望期，心存目想。当乘疾，置以轼《徂两》方欲再驰，
岂图长往。医不及诊，药不及尝。壮年殒命，暴疾罹殃，
无一言以告诀，有万恨于冥茫。长号永痛，裂膈抽肠。
尔逢天威，余限王事，仓卒之辰，急难靡寄；遣奠之日，
奔临莫遂。痛绪弥深，哀端益至。今也来斯，骤移时律。
目绝遗象，心摧虚室。顾天伦之有戚，若具体之丧一。
谅修短之同归，在先后而相恤。抚遗孤而流恸，气腷
臆而内圮。伊物情之共伤，岂余心之忍此？蓬也未立，
穆兮仍稚。以吾视之，何但犹子。神本不灭，尔则有知。
精爽如在，知今心期。同蔬永绝，釆藻空施。衔酸沃酹，
哀不能支。